La Secretària suplent designada per la Presidenta en aquest Ple de la Comissió, relaciona les reclamacions que han tingut entrada des del darrer Ple que va tenir lloc el passat 19 de juliol que són les que van del número d'expedient 263/2018 fins el 282/2018, ambdós inclosos, que es tramitaran de conformitat amb la valoració de les admissions que s'ha dut a terme.
Es comenta la tramitació de la sol·licitud d'accés a la informació pública que una persona reclamant ha formulat en relació amb la Resolució 173/2018, de 12 de juliol.
Proposta de resolució d'estimació de la Reclamació 84/2018
La senyora Elisabet Samarra, ponent de la Proposta de resolució d'estimació de la Reclamació 84/2018, interposada contra l'Ajuntament de Bordils, en la qual es demana la còpia de les sol·licituds de revisió dels preus públics per a l'abastament d'aigua presentades per l'empresa concessionària i aprovades per l'Ajuntament des de l'any 2009 fins al 2017, exposa els antecedents del cas, dels quals es pot extreure que hi podria haver algun problema en el pagament de la taxa o bé, en la informació finalment lliurada a la persona reclamant.
Relaciona les diferents actuacions que s'han realitzat des de la Comissió amb l'Ajuntament, per tal de resoldre aquesta problemàtica i s'insta a l'Ajuntament a que doni vista amb la finalitat que la persona reclamant pugui escollir quins documents vol tenir accés, previ pagament de la taxa corresponent al lliurament de la informació.
Proposta de resolució d'estimació de la Reclamació 91/2018
La senyora Elisabet Samarra, ponent de la Proposta de resolució d'estimació de la Reclamació 91/2018, interposada contra l'Ajuntament de Sant Andreu de la Barca, la qual té per objecte l'accés a la relació de despeses amb càrrec a les subvencions als grups polítics municipals i factures, des de l'any 2011 fins al 2016, exposa la tramitació que s'ha dut a terme en aquest cas.
En concret comenta el trasllat realitzat als grups municipals afectats per la Reclamació i les al·legacions més destacades que aquests han formulat.
Proposta de resolució d'estimació de la Reclamació 136/2018
La senyora Elisabet Samarra, ponent de la Proposta de resolució d'estimació de la Reclamació 136/2018, interposada contra l'Ajuntament de Cornellà de Llobregat, en què es demana accedir a la relació de despeses amb càrrec a les subvencions als grups polítics municipals i factures, des de l'any 2015 fins a finals del 2017, posa de manifest que en aquest cas, l'Ajuntament reclamant no ha realitzat l'informe jurídic sol·licitat en la tramitació de la Reclamació ni ha efectuat el trasllat als grups municipals afectats per la Reclamació, i com a conseqüència, aquests no han pogut formular al·legacions.
Proposta de resolució de finalització de la Reclamació 149/2018 per pèrdua d'objecte
La senyora Elisabet Samarra, ponent de la Proposta de resolució de la Reclamació 149/2018 per pèrdua d'objecte, interposada contra el Departament d'Interior, en la que es demana la còpia d'un informe d'auditoria organitzativa de les diferents unitats de la Divisió de Policia Científica, relaciona els antecedents més destacats dels cas.
Concretament esmenta que es va produir silenci administratiu atès que l'administració reclamada no considerava que la persona reclamant hagués realitzat una petició d'accés i durant la tramitació de la reclamació davant la Comissió s'ha lliurat informació.
S'ha demanat a la part reclamant si considerava que la informació facilitada satisfeia la seva pretensió i atès que el sindicat reclamant no ha formulat cap al·legació després d'haver transcorregut tres setmanes, correspon finalitzar aquesta Reclamació per la pèrdua sobrevinguda de l'objecte.
Proposta de resolució d'estimació de la Reclamació 161/2018
La senyora Elisabet Samarra, ponent de la Proposta de resolució d'estimació de la Reclamació 161/2018, interposada contra l'Ajuntament d'Abrera, en la qual es demana el projecte executiu de nou accés provisional al barri de Ca n'Amat i el conveni de cessió dels terrenys.
La senyora Elisabet Samarra comenta que en l'informe jurídic elaborat per l'Ajuntament, en el marc d'aquesta reclamació, s'informa a la Comissió que no poden lliurar la informació sol·licitada, atès que es tracta d'un expedient obert en el qual estan treballant els tècnics i posa de manifest que aquest fet no impedeix l'accés a la informació reclamada.
Proposta de resolució d'estimació de la Reclamació 163/2018
La senyora Elisabet Samarra, ponent de la Proposta de resolució d'estimació de la Reclamació 163/2018, també interposada contra l'Ajuntament d'Abrera, posa de manifest que en aquest cas l'Ajuntament no fa arribar a la Comissió l'informe jurídic ni l'expedient de tramitació de la prèvia sol·licitud d'informació pública.
Tanmateix, s'estima el dret d'accedir a la còpia de diversos estudis sobre el servei d'aigua, amb la previsió que, si aquests estudis no estan realitzats, no s'hagin d'elaborar de nou per lliurar la informació a la persona reclamant, però aquesta si haurà d'obtenir per escrit la constància de la inexistència d'aquesta informació.
Proposta de resolució de finalització de les Reclamacions 197/2018 i 198/2018 per pèrdua d'objecte
La senyora Elisabet Samarra, ponent de la Proposta de resolució per pèrdua d'objecte de les Reclamacions 197/2018 i 198/2018, interposades contra l'Ajuntament de Rubí en les que es demana informació relativa a un procés selectiu de la borsa de treball de l'Escola de Música i al seguiment d'una vaga i que es resolen de forma acumulada, exposa la tramitació duta a terme i el lliurament de la informació reclamada durant la tramitació del procediment de reclamació davant la Comissió, produint-se la pèrdua sobrevinguda del seu objecte.
Proposta de resolució de finalització de la Reclamació 205/2018 per pèrdua d'objecte
El senyor Josep Mir, ponent de la Proposta de resolució 205/2018 per pèrdua d'objecte, interposada contra l'Ajuntament de Vila-seca, en la qual es demana el preu del subministraments de contenidors i altra informació relacionada, exposa que inicialment l'Ajuntament no va atendre la sol·licitud d'accés i que ha estat durant la tramitació de la reclamació que han lliurat la informació de la qual disposa l'Ajuntament a la persona reclamant.
Malgrat la persona reclamant formula consideracions en relació amb la informació rebuda, aquestes no tenen cabuda dins l'objecte de la reclamació, produint-se per tant, la pèrdua sobrevinguda de l'objecte de la reclamació.
Proposta de resolució d'estimació de la Reclamació 219/2018
El senyor Josep Mir, ponent de la Proposta d'estimació de resolució de la Reclamació 219/2018, interposada contra l'Ajuntament de Tortosa, en la qual es demana un document que forma part d'un expedient administratiu, exposa els antecedents del cas, concretament exposa que la presentació de la sol·licitud d'accés es formula com una petició addicional en un escrit que té per objecte altres peticions d'actuació a l'Ajuntament, sense que aquest sigui un fonament suficient per qüestionar l'admissibilitat de la reclamació i es conclou que compleix els requisits formals previstos legalment.
Proposta de resolució d'estimació de la Reclamació 222/2018
El senyor Josep Mir, ponent de la Proposta d'estimació de resolució de la Reclamació 222/2018, interposada contra l'Ajuntament de l'Albiol, exposa que durant la tramitació d'aquesta Reclamació l'Ajuntament de l'Albiol s'ha fet arribar un escrit a la Comissió en el qual l'Ajuntament qüestiona que l'entitat reclamant pugui interposar una reclamació davant la GAIP, fet que ja va comunicar en execució d'una resolució de la Comissió.
Tanmateix, el senyor Josep Mir posa de manifest que aquesta consideració, pendent de decisió judicial i que afecta l'expedient sobre el qual fa referència la informació reclamada, s'hauria d'haver tingut en compte durant la tramitació de la sol·licitud d'accés a la informació pública i no en aquest moment, atès que han transcorregut més de tres mesos des de la sol·licitud d'accés i aquesta ja havia estat estimada presumptament per silenci administratiu positiu.
El ponent de la Proposta de resolució, assenyala expressament que la informació reclamada, en aquest cas, és la memòria i l'estudi per modificar les tarifes de l'aigua, de manera que és una informació pública que pot ser accessible independentment de qui la demani.
Proposta de resolució de finalització de la Reclamació 227/2018 per desistiment
El senyor Josep Mir, ponent de la Proposta de resolució de finalització de la Reclamació 227/2018 per desistiment, interposada contra l'Ajuntament de Tarragona, en la qual es reclama informació relativa a les despeses causades a l'Ajuntament pels viatges de l'Alcalde, exposa els antecedents del cas, la Resolució 82/2018, de 25 d'abril, que tenia el mateix objecte.
En la Resolució 82/2018 la GAIP va requerir a l'Ajuntament que facilités la informació de la que disposava directament i derivés la sol·licitud d'informació a les entitats o empreses del seu àmbit institucional que pugin tenir la informació relativa a les despeses d'Alcaldia.
Aquesta resolució va ser executada per l'Ajuntament.
Atès que l'objecte d'aquest Reclamació 227/2018 és coincident amb la reclamació anterior es va requerir a la persona reclamant que argumentés els motius pels quals la presenta novament i atès que aquest requeriment no es va esmenar, se'l considera que desisteix del procediment.
Proposta de resolució de finalització de la Reclamació 235/2018 per pèrdua d'objecte
El senyor Josep Mir, ponent de la Proposta de resolució de la Reclamació 235/2018 per pèrdua d'objecte, exposa els antecedents d'aquest supòsit plantejat, que també prové de la derivació anteriorment esmentada que va requerir la Resolució 82/2018, de 25 d'abril.
En aquest procediment l'entitat reclamada és l'Agrupació d'Empreses Municipals de Tarragona que certifica que no s'han efectuat despeses d'Alcaldia i per tant, aquest expedient finalitza per la pèrdua de sobrevinguda de l'objecte, atès que s'ha donat resposta a la persona reclamant durant la tramitació de la reclamació,
Proposta de resolució de finalització de la Reclamació 240/2018 per pèrdua d'objecte
La senyora Elisabet Samarra, ponent de la Proposta de resolució de la Reclamació 240/2018 per pèrdua d'objecte, interposada contra l'Ajuntament de Sant Hipòlit de Voltregà en la qual es demana accés a les factures dels subministraments d'aigua i llum de La Pista des de l'any 2008 al 2015, ambdós inclosos, exposa que l'Administració ha facilitat la informació reclamada durant la tramitació de la Reclamació, sense que la persona reclamant presenti cap objecció i per tant, comporta la finalització per la pèrdua de l'objecte.
Proposta de resolució d'inadmissió de la Reclamació 271/2018
La senyora Elisabet Samarra, ponent de la Proposta de resolució d'inadmissió de la Reclamació 271/2018, interposada contra l'Ajuntament d'Abrera, exposa que la persona reclamant no demana l'accés a informació pública sinó que presenta una queixa, per tant, correspon inadmetre aquesta reclamació.
S'acorda incorporar per unanimitat a l'ordre del dia la Proposta de resolució d'inadmissió de la Reclamació 279/2018.
S'incorpora la Proposta de resolució d'inadmissió de la Reclamació 279/2018
El senyor Josep Mir, ponent de la Proposta de resolució d'inadmissió de la Reclamació 279/2018, interposada contra l'Ajuntament de Sabadell, exposa que l'objecte de la reclamació no és una sol·licitud d'accés a informació pública, sinó que es demana una revisió de determinats actes de retribució de personal, d'abonament de quantitats i d'atenció de sol·licituds laborals determinades i que, per tant, ha de ser inadmesa.
El senyor Josep Mir comenta la tramitació de la Reclamació 226/2018 arran de l'arribada de l'informe de l'Autoritat Catalana de Protecció de Dades (APDCAT), atès que el Departament d'Ensenyament, el qual és l'administració reclamada en aquest expedient, considera que no es pot donar la identitat dels centres que han rebut requeriments des del Ministeri d'Educació i/o alta d'Inspecció d'Educació per inspeccionar fets suposadament ocorreguts des de l'1 d'octubre de 2017 fins l'1 de maig de 2018.
En canvi, l'APDCAT considera que es podria lliurar aquesta informació sempre i quan no s'identifiquin les persones afectades, i comenta que s'haurà de valorar si es pot lliurar aquesta informació de forma que no siguin identificables les persones afectades, d'acord el límit de protecció de dades personals.
La secretària suplent Vist i plau